Entrepreneur
Entrepreneur — ამერიკული ჟურნალი და ვებსაიტი, რომელიც სტატიებს აქვეყნებს მეწარმეობისა და ბიზნესის შესახებ. გამოდის 1977 წლიდან. წელიწადში გამოიცემა 10 ნომერი; შეძენა შესაძლებელია გამოწერით ან ჟურნალ-გაზეთების ჯიხურებში. გამოსცემს კორპორაცია Entrepreneur Media Inc., რომლის მთავარი ოფისი ირვაინში (კალიფორნია) მდებარეობს. 1996 წელს ჟურნალმა გაუშვა საიტი Entrepreneur.com. საერთაშორისო ლიცენზიით ჟურნალის ადგილობრივი გამოცემები გამოდის ბევრ ქვეყანაში: კანადაში, მექსიკაში, სამხრეთ აფრიკაში, ჩინეთში, ფილიპინებში, ინდოეთში, ახლო აღმოსავლეთში, ჩრდილოეთ აფრიკაში. 2018 წლიდან, ოფიციალური ლიცენზიის საფუძველზე, Entrepreneur Georgia გამოიცემა საქართველოშიც. „Franchise 500“ არის Entrepreneur-ის მიერ შედგენილი და გამოქვეყნებული ყოველწლიური სია, რომელიც ასახელებს 500 ყველაზე გამორჩეულ ამერიკულ ფრენშიზულ კომპანიას, წარდგენისა და განხილვის პროცესის მეშვეობით. Franchise 500 პირველად 1979 წლიდან ყოველწლიურად ქვეყნდება. Entrepreneur ასევე გამოსცემს Entrepreneur StartUps ჟურნალს, რომელიც ხელმისაწვდომია გამოწერით და საგაზეთო ჯიხურებში. 1999 წელს შეიქმნა ვებგვერდი YoungEntrepreneur.com, როგორც Entrepreneur.com-ის დამატება — ონლაინფორუმი ახალგაზრდა მეწარმეებისათვის. Entrepreneur ასევე გამოსცემს წიგნებს Entrepreneur Press-ის ბრენდით.